HANA วอลุ่มแน่น-บวกแรง 9% ”ออลไทม์ไฮ” ลุ้นกำไรปีนี้โตแตะ 2.19 พันลบ. แนะซื้อเป้า 68 บ.
HANA วอลุ่มแน่น-บวกแรง 9% ”ออลไทม์ไฮ” โดย ณ เวลา 10.42 น. อยู่ที่ระดับ 65.50 บาท บวก 5.25 บาท หรือ 8.71% ด้วยมูลค่าซื้อขาย 1.20 พันล้านบาท ลุ้นกำไรปีนี้โตแตะ 2.19 พันลบ. แนะซื้อเป้า 68 บ.
1 มิ.ย. 2564

ผู้สื่อข่าวรายงานว่า ราคาหุ้นบริษัท ฮานา ไมโครอิเล็คโทรนิคส จำกัด (มหาชน)  หรือ HANA  ณ เวลา 10.42 น. อยู่ที่ระดับ 65.50 บาท บวก 5.25 บาท หรือ 8.71% ด้วยมูลค่าซื้อขาย 1.20 พันล้านบาท ราคาหุ้นทำจุดสูงสุดตั้งแต่เข้าตลาดเมื่อวันที่ 1 ก.พ. 2536

บล.เคทีบีเอสที ระบุในบทวิเคราะห์ว่า HANA คงคำแนะนำ “ซื้อ” ที่ราคาเป้าหมาย 68.00 บาท อิง 2021E PER ที่ 25 เท่า (+4SD above 6-year average PER) โดยมีประเด็นสำคัญดังนี้ 1) ผลการดำเนินงานไตรมาส 1/2564 มีแนวโน้มเติบโตได้ดีทั้งเทียบช่วงเดียวกันของปีก่อนและ เทียบไตรมาสก่อนหน้าจากความต้องการสินค้าในทุกอุตสาหกรรมยังเติบโตได้ดี
2) บริษัทจะไปเน้นลงทุนในธุรกิจที่มีมาร์จิ้นสูงมากขึ้น โดยบริษัทอยู่ระหว่างรุกธุรกิจ Power management เกี่ยวกับสินค้า Silicon carbide (SIC) ซึ่งเป็นส่วนประกอบสำคัญในเครื่องใช้ไฟฟ้า โดยเฉพาะในธุรกิจ EV car ขณะที่ธุรกิจ RFID Tag ในอเมริกายังเป็นไปตามเป้าหมายเดิม
3) บริษัทจะมีกำลังการผลิตเพิ่มจากโรงงานอยุธยาคิดเป็นประมาณ 10% ของกำลังการผลิตรวมในช่วง ก.ค. 2564 และอยู่ระหว่างพิจารณาขยายกำลังการผลิตที่ประเทศจีนคงประมาณกำไรสุทธิปี 2564 ที่ 2,190 ล้านบาท (+15%) และปี 2565 ที่ 2,456 ล้านบาท (+12%)
เนื่องจากมองว่าอุตสาหกรรม Semi-conductor ยังอยู่ในช่วงขาขึ้นจากการฟื้นตัวของเศรษฐกิจโลก และพฤติกรรมผู้บริโภคที่เปลี่ยนไป ส่งผลให้ความต้องการใช้ชิ้นส่วน Electronic เพิ่มขึ้นอย่างมาก โดยมี upside มาจากธุรกิจใหม่ทั้งในส่วนของธุรกิจ SIC ในประเทศเกาหลีใต้ และ RFID Tag ในประเทศอเมริกา